Anno Domini millesimo ducentesimo quadragesimo tertio, acta sunt haec apud Cistercium tempore Capituli generalis.  1  Cum sanctissimus pater noster Summus Pontifex orationes requirere duxerit ab Ordine speciales, statuitur a Capitulo generali ut una missa de Spiritu Sancto celebretur pro ipso a singulis sacerdotibus per Ordinem universum, et nomen eius in canone conscribatur, et in missa quotidiana de Sancta Maria dicatur pro ipso collecta *Deus fidelium omnium pastor et rector*, loco competenti, et monachi singulis diebus dicant *Veni Creator Spiritus, Pater noster* et *Ave Maria*, et conversi septies *Pater noster* per Ordinem universum.  2  Oratio quae fieri consuevit post Primam pro statu Ecclesiae et pro domino Praenestino, ab omnibus dicatur privatim.  3  Sententiae anno praeterito latae de abbatibus eligendis, hoc additur quod sint de legitimo matrimonio nati.  4  De comprehensis in manifesto carnis contagio, antiqua sententia teneatur.  5  Abbati Trium Fontium iniungitur auctoritate Capituli generalis ut in communibus expensis Ordinis eat ad Curiam ad impetrandum et contradicendum, et ad procuratores constituendos in Curia et ad alia negotia Ordinis procuranda.  6  Statuta de monialibus anno praeterito lata taliter temperantur ut videlicet cum bonis et honestis personis intus sibi loqui liceat loco competenti, cum ceteris vero claustrales loquantur per fenestram et in professione sua moniales una cum nomine abbatis qui agat officium nomen exprimant abbatissae, si tamen fuerit ipsa praesens.  7  Si abbatiae monialium ad pinguiorem fortunam devenerint ut ultra numerum taxatum ibi recipiantur quod inde poterunt sine penuria sustentari, nihilominus si quae fuerit talis persona quae sine gravi scandalo vel damno nequeat recusari, recipi poterit, de patris tamen abbatis licentia speciali.  8  Abbatissae quas visitatores invenerint contra statuta Capituli generalis proterve et irreverenter se habuisse et in suae temeritatis defensionem contra libertates Ordinis invocasse praelatos vel principes saeculares, tribus diebus sint in levi culpa, uno eorum in pane et aqua et quadraginta diebus extra stallum abbatissae ; et quia ipsis ad praesens parcitur, a simili praesumptionis audacia sibi caveant in futurum ; poenitentes vero reconcilient et absolvant.  9  Petitio domini regis Franciae et reginae matris eius de plenario servitio faciendo per Ordinem universum pro regina Arragonensi sorore sua quae nuper obiit, exauditur.  10  Petitio domini Iacobi Praenestini episcopi de plenario servitio et anniversario pro eo, post eius obitum faciendo per universum Ordinem, exauditur.  11  Pro rege Franciae et regina matre eius et liberis eius dicatur una missa de Sancta Trinitate a singulis sacerdotibus, per Ordinem universum.  12  Pro rege Angliae et regina uxore eius et liberis eorum, pro rege Scotiae, pro rege Ungariae et regina uxore eius et liberis eorum, et pro comite Richardo, una missa de Sancta Trinitate dicatur a singulis sacerdotibus per Ordinem universum ; huic missae associantur episcopus Laudunensis, abbas Sancti Vedasti, dux Austriae, infantissa filia regis Legionum, dux Burgundiae et ducissae et liberi eorum, Robertus de Basoches et uxor eius.  13  Domino Romano cardinali defuncto sicut concessum est ei, plenarium officium persolvatur.  14  Pro quodam interfecto pro quo dominus episcopus Cabilonensis et alii multi supplicant Capitulo generali, dicantur tres missae pro defunctis in singulis domibus Ordinis, ab illis sacerdotibus quibus hoc cantor iusserit faciendum.  15  Pro domina Constantia moniali sorore dominae reginae Franciae nuper defuncta, plena servitia persolvantur per Ordinem universum, sicut ei concessum fuit a Capitulo generali.  16  Petitio nobilis viri domini Mathei de Mailliaco, amici Ordinis, de faciendo pro eo plenario servitio post eius obitum per universum Ordinem, exauditur.  17  Inspectio abbatiae monachorum quam vult aedificare venerabilis pater episcopus Prusciae, de Landa et de Oliva abbatibus iterato committitur qui ad locum corporaliter accedant etc., et quid inde, etc. Abbas de Paradiso hoc eis denuntiet.  18  Inspectio abbatiae monachorum quam vult aedificare dominus episcopus Verdenensis committitur abbati Morimundi, qui ad locum praesentialiter accedat, vel super hoc duobus abbatibus discretis vices suas committens, pensatis omnibus, etc., et quid inde, etc.  19  Inspectio abbatiae monachorum quam vir illustris dux Austriae vult aedificare, committitur de Suerre et de Villegat abbatibus qui ad locum accedant praesentialiter pensatis omnibus etc., de domo Sanctae Crucis in Austria mittatur in conventum, et quid inde, etc.  20  Inspectio abbatiae monachorum quam vult aedificare illustris comes Cornubiae, committitur Belliloci et de Bellalanda abbatibus, qui ad locum praesentialiter accedant pensatis omnibus etc., et mittant in conventum de qua domo idem comes voluerit, et quid inde, etc. Abbas de Bellalanda hoc collegae suo denuntiet.  21  Inspectio abbatiae monachorum quam vult aedificare nobilis vir Gerardus miles Parmensis civis, committitur de Cava et de Cornu abbatibus qui ad locum, etc., et ponant in conventu de domo Fontisvivi, et quid inde, etc.  22  Inspectio loci ad quem vult transferre abbatiam de Cypro abbas Bellimontis committitur de Iubino et de Sancto Sergio abbatibus qui ad locum, etc., et quid inde, etc. Prior Sancti Sergii hoc eis denuntiet.  23  Inspectio loci ad quem vult transferre abbatiam monialium Sanctae Crucis abbas de Brunebach, committitur de Malebure et de Speciosavalle abbatibus, qui ad locum, etc., et quid inde, etc.  24  Inspectio loci ad quem per commutationem cum Minoribus Fratribus faciendam petunt moniales de Horto Sanctae Mariae in Colonia transferri, committitur de Valle Sancti Petri et de Bergis abbatibus ut ad locum, etc., et quid inde, etc.  25  Inspectio loci ad quem petit transferri suam abbatiam abbas de Asilo, committitur de Herivado et de Esrom abbatibus ut ad locum, etc., et quid inde, etc.  26  Inspectio loci ad quem petit abbas de… transferri domum suam, committitur de Nova valle et de Gunalia abbatibus ut ad locum, etc., et quid inde, etc.  27  De Savigniaco, de Vallibus Sernay, Caroliloci et de Bellobecco abbatibus iniungit Capitulum generale ut ad dominos episcopos provinciae Remensis personaliter accedant, vel ad aliquem ipsorum ut ipsis benignum et discretum reddant responsum super his quae proponi fecerunt in Capitulo generali, et quid inde, etc.  28  Inspectio abbatiae monachorum quam vult aedificare nobilis vidua Agnes quondam Palatina Reni committitur de Sancto Michaele et de Lucha abbatibus, ut ad locum accedant, etc., et sit filia de Redesonsa.  29  Iniungitur de Bellobecco et de Frigidomonte abbatibus, ut infra festum beati Martini praesentialiter accedant apud Fusniacum, et diligenter inquirant de querela quae est inter capitulum Laudinense et abbatem Fusniaci super sepultura domini Engerranni et pro posse suo laborent componere inter partes, et si pars adversa praestare voluit cautionem standi iudicio coram ipsis, usque ad diffinitivam procedant, et quid inde, etc.  30  Quoniam onus quod omnes gravat ab omnibus est portandum, de Gaverleia, Furnesio, Rievallis et Fontanis abbatibus iniungit Capitulum generale ut per communem contributionem abbatum Angliae Vualliae et Scotiae, pensatis facultatibus domorum, nuntiis qui pro libertatibus Ordinis in partibus illis defendendis et confirmandis vadunt ad Curiam romanam, faciant in expensis congrue provideri.  31  Conversi de Superaddo qui temere se ingerendo in electione intraverunt in capitulum Superaddi, qui in hoc principales usque ad 10 fuerunt conspiratorum sententiae supponantur ; de aliis committitur visitatoribus Claraevallis qui auctoritate Capituli generalis in plenaria *potestate* corrigant quae fuerint corrigenda, et quid inde, etc.  32  Abbas de Ursaria qui recepit professionem abbatis de Alcubatia nondum ab abbatis officio absoluti, tribus diebus sit in levi culpa, uno eorum in pane et aqua et viginti diebus extra stallum abbatis. [Abbas] de Mera hoc ei denuntiet.  33  Prior Regalis montis qui contempsit subire iudicium generalis Capituli deponitur in instanti, et poena anno praeterito sibi iniuncta duplicetur eidem, videlicet ut pedes missus ad Aureamvallem per sex dies ibi faciat levem culpam, duo eorum in pane et aqua. Hoc idem faciat apud Ursicampum et quo usque peregerit poenam istam, ultimus sit in ordine et omni sexta feria sit in pane et aqua. Abbas Caroliloci hoc ei denuntiet.  34  Abbas de Scarpio qui permisit moniales intrare in hortum qui e[s]t infra septa abbatiae sex diebus sit in levi culpa duobus eorum in pane et aqua.  35  De abbate de Porta de quo multa sinistra dicta sunt Capitulo generali committitur Lingensi et Campensi abbatibus ut ad locum praesentialiter accedant et plenaria potestate rei veritatem diligenter inquirant et corrigenda corrigant auctoritate Capituli generalis, et quid inde, etc.  36  Querela archiepiscopi Armacani contra abbatem Sanctae Mariae iuxta Dubliniam committitur de Fontibus, de Stanleia iuxta Dunsas et de Tinterna abbatibus, et si archiepiscopus praestare voluerit cautiones standi iudicio coram ipsis, procedant in negotio et causam diligenter instructam remittant Capituli generali.  37  Petitio domini episcopi Constantiensis, de quadam puella recipienda ad preces eius in Rubeomonte abbatia monialium suae dioecesis, exauditur.  38  Abbas de Regali in regno Maioricarum tertio anno ad minus visitetur, et quarto anno abbas veniat ad Capitulum generale.  39  Petitio abbatis de Saletia de faciendo in domo sua anniversario pro quo petit, exauditur.  40  Correctio et reformatio domus de Bono Gardo, de Paris et de Sancto Urbano committitur in plenaria potestate, et quid inde, etc.  41  Conversus qui cum archiepiscopo Mediolanensi moratur et ab eo dux exercitus constitutus fuit, in instanti revocetur. Abbas de Colomba hoc ei denuntiet.  42  Prior et cellerarius de Strafort qui sustinuerunt quod quidam dominus cum familia sua carnes comederit in quadam grangia abbatiae proxima, tribus diebus sint in levi culpa, uno eorum in pane et aqua. Suus abbas hoc ei denuntiet.  43  Monachi et conversi de Honederia qui priorem, sacristam et succentorem ipsius loci ad quasdam maris insulas violenter transtulerunt, ut ibi perirent inedia, qui et abbatem proprium et visitatores suos publice vestibus et rebus aliis cum manu armata spoliaverunt et etiam duos monachos ab eodem abbate illuc transmissos graviter verberaverunt et aliis multis modis enormiter excesserunt, excommunicati denuntientur, et per omnia sententiae conspiratorum subiaceant. De Exoram et de Varneham abbates hoc negotium exequantur et puniant quos in hac parte culpabiles invenerint in plenaria Ordinis potestate. Abbas de Asilo hoc eis denuntiet et abbas de Varnehem quid inde fecerint renuntiet Capitulo generali.  44  Querela conventus Cisterciensis contra abbatem de Cupro, de Fontanis in Anglia, Rievallis et de Bello loco Regis abbatibus committitur pacificanda vel iudicanda, etc., et quid inde, etc. Abbas Rievallis hoc collegis suis denuntiet.  45  Querela abbatis Fontisfrigidi contra abbatem Bonifontis, de Grandisylva et de Scala Dei committitur abbatibus pacificanda vel iudicanda, etc., et quid inde, etc.  46  Abbas Vallis sanctae qui sine licentia de Capitulo generali recessit et quemdam conversum apostatam in habitu Ordinis licet Ordini nondum esset reconciliatus, ad Capitulum secum adduxit, tribus diebus sit in levi culpa, uno eorum in pane et aqua et quadraginta diebus extra stallum abbatis. Abbas de Sylvacana hoc ei denuntiet.  47  Querela abbatum Angliae contra abbatem Quinsiaci committitur de Eleemosyna et Vallis Sarnen abbatibus pacificanda vel iudicanda, etc., et quid inde, etc.  48  Querela abbatis de Paradiso contra patrem suum de Lenim committitur Lubensi et de Camina abbatibus pacificanda vel iudicanda, etc., et quid inde, etc. Abbas de Camina hoc collegae suo denuntiet.  49  Querela Claraevallensis de converso de Crista committitur de Pont[iniaco], de Tribus Fontibus et de Clarofonte abbatibus pacificanda vel iudicanda, etc., et quid inde, etc.  50  Querela abbatis Gardae Dei contra abbatem de Bonacumba, Grandisylvae et de Bella pertica abbatibus committitur pacificanda vel iudicanda etc., et quid inde, etc.  51  Querela abbatis Lavacensis contra abbatem Fontis Clari, Bonifontis et de Scala Dei abbatibus committitur pacificanda vel iudicanda, etc., et quid inde, etc.  52  Querela abbatis de Salteia contra abbatem de Bonarequie committitur de Guazellia, de Strafort et de Quoquesala abbatibus pacificanda vel iudicanda, etc., et quid inde, etc.  53  Querela abbatis de Margan contra abbatem Callinensem, de Albeconest, et de Dore et de Flesle abbatibus committitur pacificanda vel iudicanda, etc., et quid inde, etc.  54  Querela abbatis de Melone contra abbatem Armentariae committitur Morerole et de Monte ramorum abbatibus pacificanda, etc., et quid inde, etc.  55  Querela abbatis Clarifontis contra abbatissam Rectae vallis, Bitanne et de Aceyo abbatibus committitur pacificanda, etc., et quid inde, etc.  56  Querela abbatis Vallis Sarnaii contra abbatissam Sancti Anthonii, de Bellobecco et de Sancto portu abbatibus committitur, etc., et quid inde, etc.  57  Querela abbatis Vallis Sancti Lamberti contra abbatissam Bonae Fagiae, de Aureavalle et de Eslantio abbatibus committitur, et quid inde, etc.  58  Querela abbatis de Canis contra abbatissam de Casnis committitur de Scala Dei et de Bonofonte abbatibus, et quid inde, etc. Eisdem committitur querela abbatis de Periniat contra abbatissam praedictam pacificanda etc., et quid inde, etc.  59  Querela abbatis de Villari contra abbatissam Sancti Georgii, de Dunis et de Camberone abbatibus committitur, et quid inde, etc.  60  Querela abbatissae Vallis Sancti Trudonis contra abbatissam Hortensem, de Valle Sancti Lamberti et de Grandiprato abbatibus committitur pacificanda, etc., et quid inde, etc.  61  Correctio et reformatio abbatiae monialium Rectae vallis committitur de Aceyo et de Bethania abbatibus ut ad locum, etc., et quid inde, etc.  62  Correctio et reformatio monialium de Tacenta, de Bosleia de Ponte Roberti abbatibus committitur qui ad locum, etc. ; poenitentes vero reconcilient et absolvant.  63  Correctio excessuum monialium de Insula Antissiodorensis dioecesis quae contra obedientiam et formam Ordinis appellaverunt, committitur de Fonte Morini et de Moris abbatibus qui ad locum praesentialiter accedant, corrigant quae corrigenda invenerint in plenaria potestate ; poenitentes vero reconcilient et absolvant, et quid inde, etc.  64  Priorissa de Monceio quae multipliciter monita per abbates et monachos ut Ordini obediret, cum esset inclusa a principio Ordinis, nec gereret baculum pastoralem, et manu armata visitatores exclusit, rebellis extitit Ordini usque modo, deponitur in instanti. Suppriorissa et portaria quae in rebellione sunt sibi favorabiles deponuntur auctoritate Capituli generalis. Abbates de Campania et de Claromonte hoc negotium exequantur ; et si eas invenerint contumaces, puniant eas prout viderint expedire, et si necesse fuerit excommunicatas denuntient auctoritate Capituli generalis, et priorissa ad domum aliam emittatur, non reversura nisi per Capitulum generale ; illas vero quas invenerint poenitentes reconcilient et absolvant.  65  Abbatissa de Marquetta quae novitias suas contra formam et obedientiam Ordinis ab archidiacono Tornacensi fecit benedici ; quae etiam contra Ordinis instituta visitatoribus Ordinis contumax et inobediens fuit, tribus diebus sit in levi culpa, uno eorum in pane et aqua et quadraginta diebus extra stallum abbatissae. Visitatores Claraevallenses hoc negotium exequantur, et quas in hac parte culpabiles invenerint puniant prout meruerint in plenaria potestate ; poenitentes vero, etc.  66  Abbatissa Sanctae Crucis Missenensis dioecesis, quae visitatorem suum recipere noluit et ab eodem excommunicata divinis interfuit, deponitur in instanti, et ad domum aliam emittatur et sit ineligibilis. Abbas de Boch hoc negotium exequatur, et moniales quas in hac parte culpabiles invenerint puniat prout meruerint in plenaria potestate. Abbas de Vancoce hoc ei denuntiet. Poenitentes vero reconciliet et absolvat.  67  De abbatissa et monialibus de Parco quae cum audissent a visitatoribus suis statutum Capituli generalis anno praeterito editum, surrexerunt omnes et dixerunt quod numquam in hoc ipsis vel Ordini obedirent, quod etiam palmis collisis ad invicem de capitulo suo egredientes, et ipsis visitatoribus comminantes et convitiantes, cum iidem usque ad horam nonam ipsas ut ad obedientiam Ordini reverterentur in capitulum expectassent, ipsis egredientibus ostium clauserunt post ipsos. Item cum domus eadem pro huiusmodi contumacia a dictis visitatoribus supposita fuisset interdicto, et lata excommunicationis sententia in rebelles, cantaverunt Sextam solemniter alta voce, mandantes visitatoribus quod se pro excommunicatis non habebant, nec propter huiusmodi sententiam abstinerent a divinis, et ne ipsi amplius accederent ad eas gratia visitandi, sic diffinit Capitulum generale : abbatissa in instanti deponitur, et ipsa et celleraria ipsius loci ad domos alias emittantur. Visitatores Claraevallis hoc exequantur, qui corrigant quod ibidem corrigendum invenerint in plenaria potestate ; poenitentes vero, etc.  68  Abbatissa de Loco Beatae Mariae prope Remorenrinum quae abbati de Eleemosyna suo visitatori ad ostium ter vel quater pulsanti non aperuit, licet ipsum sciret esse praesentem, quae et ad ostium claustri poni sustinuit custodiam saecularem ad ipsum visitatorem repellendum, et multis aliis modis dicitur deliquisse contra Ordinis instituta, deponitur in instanti. De Varenis et de Albis petris abbates hoc negotium exequantur, et si ipsam invenerint contumacem denuntient excommunicatam auctoritate Capituli generalis et ad domum aliam emittatur et puniant omnes alias moniales prout ipsas culpabiles invenerint ; poenitentes vero reconcilient et absolvant.  69  Abbas de Candelio qui alias fuit amotus pro furto, pro carnali contagio, pro macula proprietatis, et pro fraude et dolo quem fecerat cum quibusdam personis, et de quo multa alia sinistra dicta sunt et probata, deponatur in instanti, et sit ineligibilis.  70  Abbas de Pomoc qui non fuit regulariter electus, sed violenter intrusus, nam tres monachi cum magna multitudine conversorum furibunde discurrentes cum armis, tam praedecessori suo quam visitatoribus metum mortis incurrerunt, propter quod et ipse praedecessor cessit, et visitatores ipsius cessionem recipere consenserunt, nullam viam aliam invenientes mortis periculum evadendi, qui et ab illis conspiratoribus et excommunicatis specialiter est electus, et ab eisdem visitatoribus metu tali confirmatus et promotus, deponitur in instanti et abbas ipsius praedecessor restituitur auctoritate Capituli generalis. Abbas de Plac totum negotium exequatur in plenaria potestate Capituli generalis, et tam de abbate priore, de quo multa sinistra relata sunt, quam de monachis et conversis conspiratoribus, committitur visitatoribus Morimundi in plenitudine potestatis auctoritate Capituli generalis. 